Nattens tur på værtshus fik en brat ende for en 27-årig mand fra Midtjylland.

Det blev for meget for en 27-årig midtjysk mand, da han i nat blev smidt ud fra et værtshus i Thisted, hvor han var uønsket. Udsmidningen gjorde manden så vred, at han efterfølgende gik amok ved først at sparke på en bil og rive sidespejlet af, for derefter at knuse to ruder i to butikker. Det blev så til gengæld for meget for politiet, som anholdt manden og tog ham med på stationen, oplyser vagtchefen ved Midt- og Vestjyllands Politi. Den 27-årige bliver løsladt fredag formiddag og kan se frem til hele tre sigtelser for hærværk.